Keflavík (norður) - Wikipedia, frjálsa alfræðiritið

# Keflavík (norður)

### Úr Wikipediu, frjálsa alfræðiritinu

Keflavík

Keflavík nyrðri er eyðibýli við litla, samnefnda vík, á skaganum milli Eyjafjarðar og Skjálfandaflóa. Hún þótti löngum góð jörð til sauðfjárræktar. Upp úr 1860 rak Jón skipstjóri Loftsson frá Grenivík sjómannaskóla þar.

Sagt er að Keflavík hafi verið næst-afskekktasti bær á Íslandi, á eftir Hvanndölum hinumegin Eyjafjarðar. Einangraðist fólk þar oft á snjóþungum vetrum. Snemma á 18. öld gekk pest um Ísland, og veiktist fólk í Keflavík, sem víðar. Týndi heimilisfólk tölunni, uns feðgin voru ein eftir, bóndinn og dóttir hans er Margrét hét og var 11 ára. Þegar hann fann að dauðinn nálgaðist, leysti hann garðabönd í fjárhúsinu og minnti dóttur sína á að fara með bænirnar sínar ef hún yrði hrædd. Gekk hann að því búni fram í bæjargöng, þar sem svalast var í bænum, og gaf upp öndina. Sex vikur liðu áður en Margrét fannst; höfðu menn frá Látrum róið til fiskjar og séð að ekki rauk úr strompi í Keflavík. Fóru þeir í land og fundu Margréti eina á lífi. Hún átti eftir að lifa fram í Móðuharðindi, en gekk ekki heil til skógar eftir þetta.

Keflavík fór í eyði árið 1906, og hafði þá ýmist verið í byggð eða í eyði frá landnámsöld. Síðasti ábúandi var Geirfinnur Magnússon, sem átti hina frægu meri Keflavíkur-Jörp.

| Þessi grein sem fjallar um landafræði Íslands er stubbur. Þú getur hjálpað til með því að bæta við hana

Af „http://is.wikipedia.org../../../k/e/f/Keflav%C3%ADk_%28nor%C3%B0ur%29.html“

Flokkar: Íslenskir landafræðistubbar | Íslenskir bæir | Íslensk eyðibýli

##### Views

- Grein
- Spjall
- Núverandi útgáfa

##### Leit